D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 583/2006 Z. z. o technických požiadavkách na zníženie emisií znečisťujúcich látok zo vznetových motorov a zo zážihových motorov poháňaných zemným plynom alebo skvapalneným ropným plynom v znení nariadenia vlády Slovenskej republiky č. 165/2007 Z. z. podľa splnomocňovacieho ustanovenia § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.
Predkladaným návrhom nariadenia vlády sa vykonávajú niektoré ustanovenia vyplývajúce z nariadenia Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (ďalej len „nariadenie 715/2007/ES“). Nariadenie 715/2007/ES zavádza najmä technické požiadavky na typové schvaľovanie ES motorových vozidiel vzhľadom na emisie, stanovuje pravidlá pre zabezpečenie zhodnosti a životnosti zariadení na reguláciu znečisťovania, stanovuje podmienky pre palubné diagnostické systémy a podmienky pre dostupnosť informácií o opravách a údržbe vozidiel. 
Článok 16 ods. 2 nariadenia 715/2007/ES obsahuje zmeny a doplnenia smernice Európskeho parlamentu a Rady 2005/55/ES o aproximácii právnych predpisov členských štátov vzťahujúcich sa na opatrenia, ktoré sa majú prijať proti emisiám plynných a tuhých znečisťujúcich látok zo vznetových motorov určených na používanie vo vozidlách a proti emisiám plynných znečisťujúcich látok zo zážihových motorov poháňaných zemným plynom alebo skvapalneným ropným plynom, určených na používanie vo vozidlách v platnom znení. Táto smernica je prebratá do právneho poriadku Slovenskej republiky nariadením vlády Slovenskej republiky č. 583/2006 Z. z. o technických požiadavkách na zníženie emisií znečisťujúcich látok zo vznetových motorov a zo zážihových motorov poháňaných zemným plynom alebo skvapalneným ropným plynom v znení nariadenia vlády Slovenskej republiky č. 165/2007 Z. z.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov, s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie.
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Hospodárskou a sociálnou radou Slovenskej republiky nie je potrebné.
Doložka zlučiteľnosti
právneho predpisu 
s právom Európskych spoločenstiev a právom Európskej únie
1.	Predkladateľ právneho predpisu: 
Ministerstvo dopravy, pôšt a telekomunikácií Slovenskej republiky. 
2.	Názov návrhu právneho predpisu:
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 583/2006 Z. z. o technických požiadavkách na zníženie emisií znečisťujúcich látok zo vznetových motorov a zo zážihových motorov poháňaných zemným plynom alebo skvapalneným ropným plynom v znení nariadenia vlády Slovenskej republiky č. 165/2007 Z. z.
3.	Problematika návrhu právneho predpisu:
a)	je upravená v práve Európskych spoločenstiev
•	v primárnom práve v Zmluve o založení Európskych spoločenstiev v platnom znení (Hlava V – Doprava a kapitola 3. Hlavy VI.)
•	v sekundárnom práve 
•	v smernici Európskeho parlamentu a Rady 2005/55/ES z 28. septembra 2005 o typovom schválení ťažkých úžitkových vozidiel a motorov vzhľadom na ich emisie (Euro 4 a Euro5) v znení smernice Komisie 2005/78/ES a smernice Komisie 2006/51/ES,
•	v smernici Rady 2006/81/ES z 23. októbra 2006, ktorou sa z dôvodu pristúpenia Bulharska a Rumunska upravuje smernica 95/17/ES, pokiaľ ide o neuvedenie jednej alebo viacerých zložiek v zozname, ktorým sa označujú kozmetické výrobky, a smernica 2005/78/ES, pokiaľ ide o opatrenia, ktoré treba prijať proti emisiám plynných a tuhých znečisťujúcich látok z motorov určených na používanie vo vozidlách (Ú. v. EÚ L 362, 20. 12. 2006),
•	v nariadení Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 
4.	Záväzky Slovenskej republiky vo vzťahu k Európskym spoločenstvám a Európskej únii:
a)	pre Slovenskú republiku vyplýva povinnosť transponovať zmeny k smernici Európskeho parlamentu a Rady 2005/55/ES v platnom znení najneskôr do 2. júla 2008,
b)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
c)	smernica Európskeho parlamentu a Rady 2005/55/ES v platnom znení je prebratá týmto nariadením vlády v úplnom rozsahu.
5.	Stupeň zlučiteľnosti návrhu nariadenia vlády SR s právom Európskych spoločenstiev
-	úplný.
6.	Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie
1.	Odhad dopadov na verejné financie
Navrhované nariadenie vlády nepredpokladá zvýšené nároky na štátny rozpočet, na rozpočty obcí ani na rozpočty samosprávnych krajov.
2.	Odhad dopadov na obyvateľov, hospodárenie podnikateľskej sféry a iných právnických osôb 
Nebude mať dopad na obyvateľov, hospodárenie podnikateľskej sféry a iných právnických osôb.

3.	Odhad dopadov na životné prostredie  
Nepredpokladá sa negatívny vplyv na životné prostredie.
4.	Odhad dopadov na zamestnanosť
Nebude mať dopad na zamestnanosť.
5.	Analýza vplyvov na podnikateľské prostredie
Nebude mať dopad na podnikateľské prostredie.
Osobitná časť:
K čl. I
K bodu 1
Znenie písmena c) v § 1 ods. 2 vychádza z článku 16 ods. 2 písm. c) nariadenia č. 715/2007/ES. Za účelom zabezpečenia úplnej zhody so smernicou Európskeho parlamentu a Rady 2005/55/ES sa upravuje rozsah pôsobnosti nariadenia vlády č. 583/2006 Z. z., ktoré sa vzťahuje na motory vozidiel s referenčnou hmotnosťou presahujúcou 2610 kg okrem vozidiel kategórie M1, N1, N2 a M2, ktorým bolo udelené typové schválenie podľa nariadenia 715/2007/ES.
K bodu 2
Nadväzne na bod 1 je potrebné nahradiť znenie poznámky pod čiarou k odkazu 2.
K bodu 3 
V § 2 písm. a) sa definuje pojem „vozidlo“ na účely návrhu nariadenia vlády v súlade s článkom 16 ods. 2 písm. b) nariadenia č. 715/2007/ES. 
K bodu 4
Ide o zmenu transpozičnej prílohy v nadväznosti na článok 16 ods. 2 písm. a) nariadenia č. 715/2007/ES. 
K čl. II
Ustanovuje sa účinnosť nariadenia vlády od 3. januára 2009 v súlade s článkom 18 ods. 2 nariadenia č. 715/2007/ES. 
Do 2. júla 2008 je potrebné na základe článku 18 odseku 3 nariadenia 715/2007/ES vykonať zmenu nariadenia vlády č. 583/2006 Z. z. o technických požiadavkách na zníženie emisií znečisťujúcich látok zo vznetových motorov a zo zážihových motorov poháňaných zemným plynom alebo skvapalneným ropným plynom v znení nariadenia vlády č. 165/2007 Z. z. Prechodné obdobie je potrebné z dôvodu, aby sa výrobcovia mohli prispôsobiť novým technickým požiadavkám.